[pic] | COMISIA EUROPEANĂ |

Bruxelles, 15.2.2011

COM(2011) 61 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/010 CZ/Unilever din Republica Cehă)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), prin intermediul unui mecanism de flexibilitate, în limita plafonului anual de 500 de milioane EUR, peste rubricile corespunzătoare din cadrul financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 24 martie 2010, Republica Cehă a depus cererea EGF/2010/010 CZ/Unilever pentru obținerea unei contribuții financiare din partea FEG, ca urmare a concedierilor intervenite la întreprinderea Unilever ČR spol.s r.o. din Nelahozeves în Republica Cehă (denumită în continuare „Unilever”).

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul acestui regulament.

SINTEZA CERERII ȘI ANALIZĂ

Date-cheie: |

Numărul de referință FEG | EGF/2010/010 |

Stat membru | Republica Cehă |

Articolul 2 | (a) |

Întreprinderea principală | Unilever ČR spol.s r.o. |

Furnizorii și operatorii din aval | 0 |

Perioada de referință | 16.9.2009 – 16.1.2010 |

Data de începere a serviciilor personalizate | 16.10.2009 |

Data cererii | 24.3.2010 |

Concedieri în timpul perioadei de referință | 634 |

Concedieri înainte sau după perioada de referință | 0 |

Totalul concedierilor eligibile | 634 |

Lucrători concediați vizați de sprijin | 460 |

Cheltuieli pentru servicii personalizate (EUR) | 474 463 |

Cheltuieli pentru punerea în aplicare a FEG[3] (EUR) | 23 723 |

Cheltuieli pentru punerea în aplicare a FEG (%) | 4,8 |

Buget total (EUR) | 498 186 |

Contribuția FEG (65%) în EUR | 323 820 |

1. Cererea a fost prezentată Comisiei la data de 24 martie 2010 și a fost completată cu informații suplimentare până la data de 20 septembrie 2010.

2. Cererea îndeplinește condițiile de utilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul stabilit de 10 săptămâni menționat la articolul 5 din regulamentul respectiv.

Legătura dintre concedieri și modificările structurale majore din structura comerțului mondial din cauza globalizării sau a crizei financiare și economice mondiale

3. Pentru stabilirea unei legături între concedieri și criza economică și financiară mondială, Republica Cehă afirmă că vânzarea și consumul de produse alimentare asemănătoare celor produse de Unilever în Republica Cehă a diminuat în mod considerabil în urma crizei. Ea a citat statisticile Eurostat care arată că, în perioada de 12 luni din septembrie 2008 până în august 2009, cifra de afaceri a comerțului cu amănuntul a scăzut cu 3,32 % în UE-27, cu 4,52 % în zona euro și cu 5,88 % în Republica Cehă.

Uzina Unilever din Nelahozeves producea pentru ansamblul pieței din UE iar scăderea cererii produselor sale a făcut ca situația să devină nesustenabilă. De altfel, aproximativ 45 % din producția sa era destinată pieței „locale” – Republica Cehă și Republica Slovacă – iar cifrele Biroului Statistic Ceh, menționate în cadrul cererii, confirmă că vânzările din sectorul comerțului cu amănuntul din Republica Cehă au scăzut cu 5,88 % între septembrie 2008 și septembrie 2009.

Republica Cehă afirmă că mulți consumatori și-au modificat obiceiurile de consum ca reacție la climatul de nesiguranță creat de criza economică mondială. Unii consumatori și-au redus cheltuielile iar alții s-au îndreptat către produse de calitate inferioară. Ambii factori au avut o incidență considerabilă asupra cererii de produse de marcă precum cele produse de Unilever. Cererea menționează cifrele Eurostat referitoare la încrederea consumatorilor, care arată scăderi considerabile în UE-27 și în Republica Cehă în cursul anului 2009.

Scăderea încrederii consumatorilor și scăderea vânzărilor a condus, în mod inexorabil, la scăderea producției la Nelahozeves și la o reorganizare a capacității de producție de către Unilever. Întreprinderea a decis să închidă uzina de la Nelahozeves și să aprovizioneze piața locală și piețele din UE de la alte unități de producție, cuprinzând cele bazate în alte regiuni ale UE.

Indicarea numărului de concedieri și îndeplinirea criteriilor de la articolul 2 litera (a)

4. Republica Cehă a prezentat această cerere în temeiul criteriului de intervenție prevăzut la articolul 2 litera (a) din Regulamentul (CE) nr. 1927/2006, conform căruia numărul concedierilor într-o perioadă de patru luni trebuie să fie de cel puțin 500, în cadrul unei întreprinderi dintr-un stat membru, inclusiv lucrătorii concediați la nivelul furnizorilor și al producătorilor din aval.

5. În cerere sunt menționate 634 de concedieri la Unilever în perioada de referință de patru luni, de la 16 septembrie 2009 la 16 ianuarie 2010. Toate concedierile au fost calculate în conformitate cu articolul 2 al doilea paragraf a treia liniuță din Regulamentul (CE) nr. 1927/2006. În conformitate cu dispozițiile respective, Republica Cehă a furnizat Comisiei informații suplimentare cu privire la numărul real de concedieri efectuate.

Explicația caracterului neprevăzut al respectivelor concedieri

6. Republica Cehă invocă faptul că criza economică și financiară mondială a avut un caracter neașteptat iar amploarea sa a fost imprevizibilă.

Identificarea întreprinderilor care au procedat la concedieri și a lucrătorilor care pot beneficia de asistență

7. Cererea menționează un total de 634 de concedieri la întreprinderea Unilever ČR, spol.s r.o. din Nelahozeves, în regiunea NUTS II Střední Čechy. Tuturor lucrătorilor concediați li s-a propus să participe la programul de reintegrare profesională, 460 dintre ei acceptând propunerea.

8. Defalcarea lucrătorilor vizați este următoarea:

Categorie | Număr | Procentaj |

Bărbați | 219 | 47,6 |

Femei | 241 | 52,4 |

Cetățeni UE | 460 | 100,0 |

Cetățeni din țări terțe | 0 | 0,0 |

între 15-24 de ani | 42 | 9,1 |

între 25-54 de ani | 358 | 77,8 |

peste 54 de ani | 60 | 13,1 |

9. În ceea ce privește categoriile profesionale, defalcarea este următoarea:

Categorie | Număr | Procentaj |

Lucrători de producție | 235 | 51,1 |

Operatori de utilaje | 117 | 25,4 |

Directori de producție | 40 | 8,7 |

Controlul calității | 21 | 4,6 |

Macaragii și operatori de motostivuitoare | 18 | 3,9 |

Electricieni | 14 | 3,1 |

Personal administrativ | 4 | 0,9 |

Cadre superioare | 5 | 1,1 |

Cadre financiare | 3 | 0,6 |

Specialiști în domeniul TI | 3 | 0,6 |

10. În conformitate cu articolul 7 din Regulamentul (CE) nr. 1927/2006, Republica Cehă a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în ceea ce privește accesul la FEG.

Descrierea teritoriului vizat, a autorităților sale și a părților interesate

11. Nelahozeves, localitatea unde se afla uzina Unilever, este situată în Boemia Centrală, la nord de Praga, în districtul Mělník. Districtul are o populație de aproximativ 100 000 de locuitori, iar economia sa depinde în mare parte de sectorul prelucrării alimentelor, precum și de industria chimică și industria energetică. Economia districtului se caracterizează printr-o proporție importantă de IMM-uri.

12. Principalele părți interesate cuprind Ministerul Muncii și al Afacerilor Sociale (MOLSA), Unilever ČZ spol.s r.o., serviciul ocupării forței de muncă din Mělník și sindicatul independent al lucrătorilor din industria alimentară din regiunile Boemia și Moravia (NOSPP).

Impactul preconizat al concedierilor în ceea ce privește ocuparea forței de muncă la nivel local, regional sau național

13. Autoritățile cehe afirmă că, din cauza crizei, s-a produso creștere considerabilă a șomajului în Republica Cehă. În Boemia Centrală, unde se situa uzina Unilever, rata șomajului a trecut de la 3,6 % în 2008 la 6,4 % în octombrie 2009. În districtul Nelahozeves, rata șomajului în octombrie 2009 era de 7,5 %. Deși această rată este relativ scăzută și inferioară celei medii naționale (8,5 % în octombrie 2009), structura șomajului din țară este preocupantă. Șomajul este redus în rândul persoanelor cu studii superioare, dar depășește 25 % în rândul persoanelor care nu au decât studii de bază, iar majoritatea lucrătorilor concediați de Unilever aparțin acestei categorii. Probabilitatea reintegrării profesionale rapide a acestora este, deci, considerabil redusă, iar fără un ajutor suplimentar, acești lucrători riscă să rămână în situație de șomaj de lungă durată.

Pachet coordonat de servicii personalizate care vor fi finanțate și o defalcare a costurilor sale estimate, inclusiv complementaritatea sa cu acțiunile finanțate prin Fondurile structurale

14. Toate măsurile următoare se combină pentru a forma un pachet coordonat de servicii personalizate, având scopul de a reintegra lucrătorii pe piața forței de muncă. Măsurile vor fi cofinanțate de Unilever iar serviciile vor fi furnizate de întreprindere sau de contractanții care lucrează pentru aceasta.

15. Într-o primă etapă, se va furniza asistență pentru reintegrare profesională , sub formă de consiliere privind pierderea locului de muncă, căutarea unui loc de muncă și tranziție profesională. Un specialist în dreptul muncii, un psiholog și un consultant experimentat în domeniul tranziției profesionale vor sta la dispoziția lucrătorilor și vor putea răspunde la eventualele întrebări. În plus, se va edita și pune la dispoziția lucrătorilor concediați, o broșură cu informații privind, inter alia , avantajele de care pot beneficia din partea serviciilor de asistență pentru reintegrare profesională, consiliere în materie de gestionare emoțională și sugestii cu privire la ceea ce trebuie sau nu trebuie să facă înainte de demararea programului.

16. Consilierea personalizată și ajutorul pentru căutarea unui loc de muncă vor include răspunsurile la întrebări specifice privind căutarea unui loc de muncă; evaluarea activității actuale; pregătirea pentru activitățile viitoare; evaluarea ofertelor; strategii de promovare a carierei profesionale; analiza rezultatelor interviurilor de angajare; căutarea unui loc de muncă cu ajutorul internetului și a altor surse de informație; identificarea piețelor-țintă (societăți care ar putea oferi locuri de muncă adecvate); sprijin pentru contactarea societăților-țintă; crearea de rețele; pregătirea de CV-uri și de scrisori de motivare; contactul cu agențiile serviciilor publice; informații, contact, sprijin și recalificare profesională în vederea creării unei întreprinderi; sprijin psihologic, dacă este cazul; și bilanț psihologic și comunicare a rezultatelor.

17. Alocațiile pentru căutarea unui loc de muncă sunt vărsate lucrătorilor atunci când își încep activitățile de formare și de căutare a unui loc de muncă.

18. Seminariile și ateliere speciale destinate tranziției profesionale se vor concentra cu prioritate asupra dobândirii aptitudinilor utile pentru căutarea unui loc de muncă precum și asupra gestionării continue a carierei profesionale. Cadrele superioare și lucrătorii vor participa la seminarii diferite, în funcție de specificitatea necesităților lor și de situațiile diferite de pe piața muncii. Un seminar de două zile este destinat pregătirii cadrelor superioare concediate în vederea unei căutări eficace a unui loc de muncă. Participanții vor învăța să aplice o abordare de gestionare de proiect procesului de căutare a unui loc de muncă cu ajutorul unor planuri, măsurători și puncte de referință în vederea unei tranziții profesionale reușite. Un program de o zi, repartizat în două jumătăți de zi, va fi propus lucrătorilor din uzină, de întreținere, de executare, din sectorul serviciilor și altor lucrători cu remunerații orare pentru a-i ajuta să-și determine competențele profesionale și performanțele; a-și fixa un obiectiv profesional; a întocmi o listă de obiective profesionale; a completa un formular de candidatură, un CV sau o fișă de informații; și a dobândi competențe esențiale pentru căutarea unui loc de muncă. În plus, se vor organiza mai multe ateliere specifice, cuprinzând „CV-uri și scrisori eficace” și „interviuri de angajare dinamice”.

19. Alocațiile de formare și de mobilitate sunt vărsate tuturor lucrătorilor concediați în timp ce desfășoară activități de reintegrare profesională.

20. Servicii individuale de sprijinire a tranziției profesionale pentru cadrele superioare sunt prevăzute pentru personalul de conducere. Aceste servicii vizează sprijinirea cadrelor superioare pentru reușita tranziției lor profesionale și sunt prevăzute să includă orice element de sprijin util din punct de vedere profesional și sunt personalizate pentru a face față unor situații diferite. Sesiunile de consiliere personalizată acoperă subiectele următoare: gestionarea emoțiilor legate de procesul de tranziție; autoevaluarea cu ajutorul unor instrumente adecvate; bilanț complet de competențe, puncte tari, valori și performanțe; examinare aprofundată a posibilităților de reorientare profesională; analiză completă a obiectivelor și strategie de acces la piață; strategii comerciale; redactarea unui CV, a unor scrisori de motivare și a altor materiale scrise; formare aprofundată cu privire la interviurile de angajare și la activitatea în rețea; orientare în materie de evaluare și de negociere a ofertelor de locuri de muncă; căutare personalizată a întreprinderilor și consiliere în materie de colaborare; acces la echipamente de birou, inclusiv un post de lucru cu computer, fax, e-mail și internet; sprijin pentru căutarea ofertelor de lucru din presă; și sesiuni de consiliere cu consultanți experimentați specializați în recrutarea cadrelor superioare.

21. Vor fi luate măsuri pentru stimularea lucrătorilor în vârstă . Acestea vor acoperi ateliere și sesiuni de formare săptămânale precum și consultații individuale de monitorizare cu accent special pe autopromovarea activă și pe competențele în domeniul TI.

22. Ajutorul pentru desfășurarea activităților independente va acoperi informații cu privire la activitățile independente, în special privind dispozițiile juridice aplicabile activității independente. Acest capitol face parte din atelierele de reintegrare profesională și este completat de consultații individuale cu privire la oportunitățile pieței într-o anumită regiune.

23. Promovarea spiritului antreprenorial acoperă un atelier referitor la cerințele necesare creării unei întreprinderi proprii.

24. Costurile legate de realizarea proiectului (echipa de proiect) acoperă costurile legate de echipa de proiect și au o legătură directă cu toate celelalte măsuri. Din motive de transparență, autoritățile cehe au decis să bugeteze și să prezinte aceste costuri în mod separat

25. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire, gestionare și control, precum și activitățile legate de informare și publicitate.

26. Serviciile personalizate prezentate de autoritățile cehe constituie măsuri active pe piața muncii în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile cehe estimează costurile totale ale acestor servicii la 474 463 EUR, iar costurile de punere în aplicare a FEG la 23 723 EUR (4,8 % din suma totală). Contribuția totală solicitată de la FEG este de 323.820 EUR (65% din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (EUR) | Costuri totale (cofinanțare prin FEG și la nivel național) (EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Asistență pentru plasarea personalului concediat | 460 | 44 | *20 423 |

Consiliere și asistență în vederea căutării unui loc de muncă | 460 | 174 | 80 040 |

Alocații pentru căutarea unui loc de muncă | 460 | 100 | 46 000 |

Seminarii și ateliere speciale privind tranziția profesională | 460 | 340 | 156 400 |

Alocații de formare și de mobilitate | 460 | 164 | *75 292 |

Servicii individuale de sprijinire a tranziției profesionale pentru cadrele superioare | 5 | 4 775 | 28 875 |

Măsuri de stimulare a lucrătorilor în vârstă | 83 | 100 | 8 300 |

Ajutor pentru desfășurarea activităților independente | 10 | 950 | 9 500 |

Promovarea spiritului antreprenorial | 10 | 1 150 | 11 500 |

Costurile legate de realizarea proiectului (echipa de proiect) | 460 | 94 | 43 133 |

Subtotal servicii personalizate | 474 463 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Activități de pregătire | 4 745 |

Gestionare | 2 372 |

Informare și publicitate | 1 186 |

Activități de control | 15 420 |

Subtotal cheltuieli pentru punerea în aplicare a FEG | 23 723 |

Total costuri estimate | 498 186 |

Contribuție din FEG (65 % din costurile totale) | 323 820 |

* Totalul este diferit de suma rubricilor datorită rotunjirii costurilor pe lucrător

27. Republica Cehă a confirmat că măsurile descrise mai sus sunt complementare cu acțiunile finanțate de Fondurile structurale.

Data/datele la care serviciile personalizate pentru lucrătorii afectați au fost inițiate sau sunt prevăzute a fi inițiate

28. Republica Cehă a inițiat serviciile personalizate pentru lucrătorii afectați, incluse în pachetul coordonat propus FEG pentru cofinanțare, la 16 octombrie 2009. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată prin FEG.

Procedurile de consultare a partenerilor sociali

29. Autoritățile cehe au indicat că măsurile însoțitoare ale restructurării întreprinderii Unilever au fost discutate cu partenerii sociali și cu serviciul ocupării forței de muncă. Acordul privind măsurile însoțitoare a fost încheiat la 16 septembrie 2009.

30. Autoritățile cehe au confirmat că cerințele legislației naționale și cele ale legislației UE privind concedierile colective au fost respectate.

Informare cu privire la acțiunile obligatorii în temeiul legislației naționale sau al convențiilor colective

31. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile cehe:

32. au confirmat că măsurile care constituie responsabilitatea societăților în temeiul legislației naționale sau al convențiilor colective nu vor fi înlocuite de contribuția financiară din partea FEG;

33. au demonstrat că acțiunile respective oferă sprijin lucrătorilor individuali și nu urmează a fi folosite pentru restructurarea societăților sau a sectoarelor de activitate;

34. au confirmat faptul că acțiunile eligibile menționate anterior nu beneficiază de asistență din partea altor instrumente financiare comunitare.

Sisteme de gestionare și control

35. Autoritățile cehe au notificat Comisiei că organismele care vor gestiona și vor controla contribuțiile financiare sunt cele care gestionează și controlează finanțarea din Fondul social european (FSE) în Republica Cehă.

Finanțare

36. Pe baza cererii înaintate de Republica Cehă, contribuția propusă din FEG pentru pachetul coordonat de servicii personalizate este de 323 820 EUR, reprezentând 65 % din costurile totale. Alocația propusă de Comisie în cadrul acestui fond se bazează pe informațiile furnizate de Republica Cehă.

37. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

38. Cuantumul propus al contribuției financiare va ține la dispoziție mai mult de 25 % din suma maximă anuală atribuită FEG pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

39. Prin prezentarea acestei propuneri de mobilizare a FEG, Comisia inițiază procedura simplificată de trilog, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune formală de trilog.

40. Comisia prezintă separat o cerere de transfer, în vederea înscrierii în bugetul 2011 a unor credite de angajament specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

41. Întrucât bugetul 2011 indică credite de plată de 47 608 950 EUR din linia bugetară 04.0501 „Fondul european de ajustare la globalizare (FEG)”, această linie bugetară va fi utilizată pentru a acoperi suma de 328 820 EUR necesară pentru cererea de față.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/010 CZ/Unilever din Republica Cehă)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[4], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[5], în special articolul 12 alineatul (3),

având în vedere propunerea Comisiei[6],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial, generate de globalizare și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 24 martie 2010, Republica Cehă a depus o cerere de mobilizare a FEG privind concedierile de la Unilever ČR spol.s r.o., iar până la 20 septembrie 2010 a transmis informații suplimentare. Această cerere îndeplinește condițiile pentru stabilirea contribuțiilor financiare, astfel cum acestea sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 323.820 EUR.

(5) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Republica Cehă.

DECID:

Articolul 1

În cadrul bugetului general al Uniunii Europene pentru exercițiul financiar 2011, se mobilizează Fondul european de ajustare la globalizare (FEG) pentru alocarea sumei de 323 820 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la [Bruxelles/Strasbourg],

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] În conformitate cu articolul 3 al treilea paragraf din Regulamentul (CE) nr. 1927/2006.

[4] JO C 139, 14.6.2006, p. 1.

[5] JO L 406, 30.12.2006, p. 1.

[6] JO C […], […], p. […].